25. junij 2021

**FESTIVAL LENT 2021**

StandUpLent, Vetrinjski dvor, Maribor

**Piše: Tanja Volf**

**Recenzija: NOVE FORE, ZNANE FACE**

Ko pri poročilih konec junija začnejo govoriti o plohah, nalivih in drugih oblikah dežja, to lahko pomeni le, da se začenja Festival Lent. Spet bo dež, se pritožujemo vsi, vključno z mano. Hodim preko starega mosta in godrnjam: » Frdamani dež, ne že spet. Madona, kako mi ta dež gre na živce. Vsakič isto. Groza. Lent bo in deževalo bo, mogoče bo celo toča in huronski veter. Joj, samo dežja ne, prosim.« Na Glavnem trgu še bentim. Na Gosposki srečam prijateljico in počvekam. Na Jurčičevi se ozrem v nebo in črni gosti oblaki sprožijo v meni novo godrnjanje. F…ing dež!

Ko prispem v Vetrinjski dvor po novo dozo humorja za to leto, se najprej razveselim ekipe. Manj kot leto je tokrat naokrog, nam se zdi kot včeraj. Jan je letos čudno popustljiv in Luka je zgovoren kot še nikoli. Jan pove, da se bo kmalu za vedno preselil na Finsko. Joj, ne! Jaz imam nekaj koronskih kil več, Slavko se ni spremenil in naši tonci in lučkarji in nasploh vsi so videti nasmejani in preprosto lepi. Še Srdjan Jovanović, ki smo ga lani pogrešali, je tukaj. Letos bo delal film o dogajanju na StandUpLentu on. In KONČNO!!! Še ena punca. Ula se nam je pridružila v vlogi montažerke filma. Slaba volja, vezana na potencialno slabo vreme, je izpuhtela. Vseeno pa vsi gledamo Slavka in končno nekdo le vpraša, kaj bomo, če začne deževati. Slavko vrne z vprašanjem ali bi kdo raje videl, da gremo v dvorano, v kateri je izjemno vroče? Ne, smo soglasni. Da je 'puna cana', še pridejo inšpektorice in inšpektorji. Ker smo se odlično pripravili, med njihovim delom mi kar začnemo s predstavo. Slavko gre na oder. Je nenavadno kratek in jedrnat. Občinstvu sporoči odločitev o vremenu in poznavalci se hitro presedejo na stole pod balkonom po principu: » Ko diže guzicu, gubi stolicu«.

Malo prehitevam. Seveda sem šla pred nastopom še do občinstva. Matjaž in Nadka iz tretje vrste povesta, da sta srečna, ker tako na prostem kot v notranjih prostorih ponovno lahko uživata v kulturnih dogodkih. Zahvalita se še ekipi Narodnega doma Maribor za gverilske akcije, ki so bile kot kulturna transfuzija, ki je oživila mesto. Mlajši par iz četrte vrste, Iris in Gregor, redno spremljata stand up preko družbenih omrežij. V živo sta tukaj drugič. Humor jima v življenju veliko pomeni. Grega gre celo tako daleč, da pove, da mu je humor pomembnejši od marsičesa v življenju, tudi od Radenske. Od nastopajočih ne poznata le Eldarja.

Čas je za čvek s Tinom, Perico, Klemnom, Boštjanom in Eldarjem. Vprašam, kdo mi bo dal intervju pred nastopom in kdo po njem. Kot je Eldar kasneje pripomnil, so izkušenejši vzeli termin po nastopu. Letos imam studio, ki mi ga je pripravil Jan. Kako lepo. Torej, The Eldar je vstopil v moj studio skupaj s svojim osebnim asistentom Anelom. Kasneje je to odločitev obžaloval, saj sem mu baje s komplimentom, da je sedaj na stand up zemljevidu Slovenije, nehote povečala tremo. Tukaj naj se ponovno opravičim Eldarju, a pri svoji trditvi bom ostala. Veliko še bomo videli in govorili o njem in napovedujem mu izvrstno kariero. Začel je na open miku, mi pove, in kmalu je bil povabljen na samostojne nastope, ki jih še nima veliko za sabo. In povabilo je prišlo, preden je uspel zacementirati 15 minut materiala. Najprej je treba povedati, da ima Eldar osebnega pomočnika, ker je oseba s posebnimi potrebami. S stand up stališča to pomeni, da si lahko privošči marsikaj, česar si drugi ne morejo. In zares je njegov humor črn. Kasneje mi pove, da to ni bilo še nič, da ima na zalogi še bolj črne fore. Komaj čakam. A, nazaj o nastopu. Če so se vam ukrepi zdeli marsikdaj neživljenjski in se vam je zdelo, da so vam grenili življenje, ni to nič v primerjavi s tem , kako so spremenili vsakdan oseb s posebnimi potrebami. Kakšni nesmisli so po večini te direktive bili, še posebej kar se je tikalo nakupovanja živil in potrebščin ob določenih urah. Občinstvo se na začetku sploh ni upalo smejati, ker je v bistvu bilo žalostno in morebiti se je komu zdelo, da je neprimerno smejati se invalidu, ki je moral čakati ure pred trgovino, čeprav zelo težko stoji, ker je prišel nakupovati v času predvidenem za upokojence, in ne takrat, ko je urica za nakup bila načrtovana za invalidne osebe. A The Eldar nas je vse kmalu povabil v svoj svet, kjer se prepreke v življenju dojema kot humorne situacije. Z njim smo tekli cooperja v osnovni šoli in prijatelji iz zavoda, v katerem je odraščal, so kmalu bili tudi naši stari znanci.

Eldar je nasmejal in navdihnil. Pižama pa tudi po svoje. Tudi sama lingvistka sem neizmerno uživala ob njegovem poigravanju z besedami. Analiza morfologije, semantike in sintakse je njegova strast. In briljantno se sprašuje o besedah, besednih zvezah, tujih jezikih, dialektih in še čem. Na začetku se je trudil sporočiti nam, da Mariborčane spoštuje in občuduje. Hvala, ne bi bilo treba. Ker je že Tin prej ugotovil, da je v občinstvu včeraj bilo borih 6 Mariborčanov in Mariborčank. Tako, da nas nekaj malo sedaj ve, da nas Pižama občuduje. Bomo povedali naprej. Občinstvo je pošteno nasmejal s slovensko jugoslovanščino. Sama sem padla s stola ob ružnem šupku. Sem že povedala preveč. Prosim, naredite si uslugo in si oglejte njegov trenutni material. Svetujem, še preden se odpravite na hrvaško na morje. Kar se forme tiče, je Pižama pravi mojster. Lepo pusti odprte konce posamičnih načetih tematik, se po potrebi vrne, nadgradi in nepričakovano zamenja smer. Tam se spusti v detajle, neobičajne in nepričakovane. Sliko zamrzne in jo opisuje na izjemno duhovit in pronicljiv način. Otroka v sebi spusti ven in naenkrat je prepir med sinčkom in očetom, prepir dveh prijateljev, ki sta oba stara tam nekje pet let. Slike lansira tako doživeto, da smo mi zraven, tam na zadnjem sedežu avtomobila, ko policist pripoveduje šalo. Vmes se nenehno bistro poigrava tako z besedami kot literarnimi pojmi. Preden gre z odra, poveže odprte konce kot izkušena klekljarica. Zelo elegantno konča tako, da zaokroži celoten lok in na koncu dobimo še epilog.

Vid pride nazaj, saj povezuje večer in se naveže na Pižamino foro, jo razvije po svoje z vložki iz lastnega življenja. Hrvaška in morje je bila tema, ki so jo včeraj obdelovali bolj ali manj vsi. Bojim se pa, da je povedal več, kot bi si njegova punca želela. Ampak, to je njuna stvar, mi smo se zabavali. Jezna sem nanj, ker me je na začetku spet dobil s tisto foro o tem, da ima nekdo rojstni dan. Nekaj časa sem potrebovala, da se spomnim, da on to vedno dela. Jezna sem v bistvu nase, da sem spet vdihnila, da bi zapela vse najboljše. Malo mu je zrasel greben. Misli, da če je isti letnik rojstva kot Ronaldo, da je Ronaldo. Dobro, da ni. Ronalda ne maram.

Še eno stvar sem opazila. Nenavadno veliko smo včeraj od različnih komikov slišali o Challetu Salletu. Kaj je to s tem tipom, da tipi toliko o njem govorijo? Nič, lagano naprej. Tin napove Perico in Perica reže raci rep. Tudi ta se prilizuje publiki, češ da že 13 let poslušamo njegove slabe šale. Ej Perica, lagano, čuj. Meni so bile tvoje fore dobre. Na odru se hvali, da je cepljen, ter anketira publiko, kdo je tudi. Sumim, da ga je na to nagovorila inšpekcija. Mogoče bo dobil za en nastop dva honorarja. Argumentiranje, zakaj je v korona časih treba imeti štab, občinstvo popelje v drugo prestavo in od nekje tam, sto metrov od odra, kjer se začne prva vrsta občinstva, celo zaslišimo krohot ali odmev krohota. Perica je v kasnejšem pogovoru povedal, da je nekaj novega materiala testiral in bil nezadovoljen. Sama sem bila zelo zadovoljna. ZELO, ker je končno nekdo na glas vprašal tisto vprašanje, ki se je porodilo mnogim. Končno! Strinjam se, morebiti je vse skupaj veliko lažje izvedljivo, kot si mislimo. Upam, da bo ta del materiala zadržal in preživel.

Lani sem začela podeljevati Tanjine zvezdice za izjemne stand up menuje. Na tem mestu Perici podeljujem prvo letošnjo Tanjino zvezdico.

Kot omenjeno prej, se je dopust na Hrvaškem nenehno pojavljal kot tema. Dobro, Pižama ne hodi več

tja, jaz tudi ne, vsakdo ima svoje razloge. Perica ne gre več v all inclusive varianto. Meni je to vedno bilo odvratno, tako da tudi jaz ne, pa ne zato ker Perica tudi ne, da je jasno.

Klemen Bu(čan) je pošteno shujšal. Ne vem ali je bil na dieti, ali pač toliko dela, ker dela res veliko. To sem zvedela v pogovoru z njim po nastopu. Najbrž je že dolgo zelo lačen, ker je o paštetah govoril res dolgo in v detajl. Sumim ga, da si po tihem želi delati v marketinškem podjetju. Tudi on je govoril o dopustu na hrvaškem in o cepivu. Se pa strinjam z njim. Po karantenskih ukrepih so ljudje nekolikanj bolj nesramni in dajejo slabša darila za božič in rojstne dneve. Sumim, da slednje predvsem zato, ker so imeli preveč časa, da izberejo darilo. To ni vedno dobro. Nato pade v filozofske vode in spelje razpravo o ironiji. Potem nenadoma hitro menja smer in tok misli in pade v zgodbe o starševstvu. Človek bi si mislil, da starševstvo in ironija nimata veliko skupnega. Človek brez otrok kot jaz, očitno. Ne vem kdaj in kako se zgodi, a tudi Klemna zanese v literarne vode. In če je Pižama uporabljal vokabular, iz katerega očitno sledi, da je pred nami izjemno načitan človek in ljubitelj literature, in če je Perica iz rokava vlekel Camusa, je Klemen popolni zmagovalec, saj je spesnil lasten sonet o Ljubljanici ali raje o beli Ljubljanici.

Pogovori po nastopu so odražali kontrast našega zadovoljstva in popolnega nezadovoljstva čisto vseh nastopajočih. Ne, ni bilo to, da jemo spet iste pice. To je motilo mene, Jana moti še dlje časa. Baje je občinstvo bilo hladno in nereaktivno. Ker sem publiko povprašala vem, da temu ni tako. Med predstavo sem sedela med njimi in slišala hihite in hohote in krohote. Sem zelo zmedena. Odgovor iščem pri nastopajočih, a mi Luka in Jan povesta, da je občinstvo pač tako zelo oddaljeno od odra, da ko nate zasveti reflektor na odru, ne vidiš in ne slišiš nič. Fantje so opisovali, da so se počutili kot da so sami v nekem vakuumu, kot da vadijo doma. Nekatere je končni aplavz presenetil, ker so že pozabili, da je tam nekje za devetimi gorami in vodami sto in več ljudi, ki jih gleda. Presneto težko je tako nastopati.Tukaj je dvostranskost izjemnega pomena, saj na odru daješ in sprejemaš in, če ne moreš sprejemati to pomeni, da le daješ in daješ in daješ dvojno energijo. To pošteno izčrpa. Sploh, ker je oder na prostem in se zvok in energija hitro razpršita.

Večera je konec in pivo sem spila. Čas je, da se odpravim domov. Pogledam v nebo. Dežja ni bilo niti za vzorec. Dejansko je vse skupaj padlo šest kapelj. Zakaj ni bilo dežja? Sedaj bom morala zalivati vrt, pa mi je v zbiralniku zmanjkalo vode že v ponedeljek. Računala sem na to, da se bo nocoj zbiralnik napolnil. Moj fižol in solata in brokoli in kumare, ki jih moram še presaditi na vrt, čakajo na dež. Vrt je bolj suh kot Sahara. Grem po Jurčičevi in bentim. Srečam kolega in počvekava. Nadaljujem pohod proti domu. Kje je dež, zakaj ga ni? Gledam vremensko napoved na telefonu, ki mi pove, da bo šele naslednji četrtek. To so rekli že za ta četrtek. Madona, naj že dežuje. Na Glavnem trgu gledam v jasno nočno nebo in ga kolnem kot stari kočijaž. F…ing vročinski val. F…ing suša. Naj že dežuje. Samo naj bo nekaj dežja, prosim.